กรุงไทยส่งท้ายปีออกLTF-RMFกองใหม่
บลจ.กรุงไทย เปิดขายกองทุน LTF-RMF กองใหม่ ทิ้งทวนปี’ 59
29 ต.ค. 2565

บลจ.กรุงไทย เปิดขายกองทุน LTF-RMF กองใหม่ ทิ้งทวนปี’ 59
นางชวินดา  หาญรัตนกูล กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทย ซีเล็คทีฟ หุ้นระยะยาว ( KTSE-LTF) และกองทุนเปิดกรุงไทย SET50 เพื่อการเลี้ยงชีพ (KTSET50RMF) เสนอขายครั้งแรกในวันที่  13 -21 ธ.ค.2559  ลงทุนขั้นต่ำเพียง 500 บาท  โดยบริษัท ได้คัดสรรตราสารที่ลงทุนในกองทุนให้เหมาะสมกับการลงทุนในระยะยาว เพื่อโอกาสในการรับผลตอบแทนที่ดีนอนาคตของผู้ลงทุน โดยบริษัทคาดการณ์เป้าหมายดัชนีหุ้นไทยในปี 2560 อยู่ที่ประมาณ 1,670 จุด
กองทุน KTSE-LTF เน้นลงทุนในหลักทรัพย์ที่จดทะเบียนในตลาดหลักทรัพย์แห่งประเทศไทยและตลาดหลักทรัพย์เอ็มเอไอ โดยเฉลี่ยในรอบปีบัญชีไม่น้อยกว่า 65% ของมูลค่าทรัพย์สินสุทธิของกองทุน โดยจะเน้นการบริหารแบบเชิงรุก  ลงทุนหุ้นรายตัว โดยเฉพาะหุ้นขนาดกลางและเล็กที่มีศักยภาพในกลุ่มที่จะได้ประโยชน์จากมาตรการกระตุ้นเศรษฐกิจหรือการฟื้นตัวของภาคเศรษฐกิจในประเทศ เช่น กลุ่มรับเหมาก่อสร้าง จากมาตรการกระตุ้นเศรษฐกิจจากทางภาครัฐที่ยังคงออกมาต่อเนื่องทางด้านโครงสร้างพื้นฐานขนาดใหญ่ กลุ่มค้าปลีกและกลุ่มเช่าซื้อ
ส่วนกองทุน KTSET50RMF เน้นลงทุนในหุ้นที่เป็นส่วนประกอบของดัชนี SET50 โดยเฉลี่ยในรอบปีบัญชีไม่น้อยกว่า  80% ของมูลค่าทรัพย์สินสุทธิของกองทุน เหมาะสำหรับนักลงทุนที่ต้องการออมเงินแบบต่อเนื่องระยะยาวเพื่อการเลี้ยงชีพหลังเกษียณอายุ 
นอกจากนี้  ผู้ลงทุนยังได้รับโปรโมชั่น โดยยอดเงินลงทุนทุกๆ 50,000   บาท  รับเงินคืนเข้ากองทุน KTPLUS 100 บาท